CELEX: 32020D1747
Language: hu
Date: 2020-11-20 00:00:00
Title: A Tanács (EU) 2020/1747 határozata (2020. november 20.) az egyrészről az Európai Unió és Japán közötti gazdasági partnerségi megállapodással létrehozott vegyes bizottságban a gépjárművekről és gépjárműalkatrészekről szóló 2-C. melléklet 2-C-1. és 2-C-2. függelékének módosításával kapcsolatban az Európai Unió nevében képviselendő álláspontról

2020.11.23.   
               
               
                  HU
               
               
                  Az Európai Unió Hivatalos Lapja
               
               
                  L 393/17
               
            
         A TANÁCS (EU) 2020/1747 HATÁROZATA
         (2020. november 20.)
         az egyrészről az Európai Unió és Japán közötti gazdasági partnerségi megállapodással létrehozott vegyes bizottságban a gépjárművekről és gépjárműalkatrészekről szóló 2-C. melléklet 2-C-1. és 2-C-2. függelékének módosításával kapcsolatban az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Európai Unió és Japán közötti gazdasági partnerségi megállapodás (1) (a továbbiakban: a megállapodás) 2019. február 1-jén hatályba lépett.
                  
               
                     (2)
                  
                  
                     A gépjárművekről és gépjárműalkatrészekről szóló megállapodás 2-C. melléklete a 2-C-1. függelékben tartalmazza a mindkét Fél által alkalmazott ENSZ-előírások jegyzékét, a 2-C-2. függelékben pedig az egyik Fél által alkalmazott és a másik Fél által még figyelembe nem vett ENSZ-előírások jegyzékét.
                  
               
                     (3)
                  
                  
                     A megállapodás aláírása óta, valamint az ENSZ Európai Gazdasági Bizottságában (ENSZ EGB) folytatott szabályozási megbeszélések eredményeként jelenleg mindkét Fél olyan további ENSZ-előírásokat alkalmaz, amelyek nem szerepeltek a 2-C-1. és a 2-C-2. függelékben. Ezenfelül a 2-C-2. függelékben szerplő két ENSZ-előírást jelenleg mindkét Fél alkalmazza, az említett előírások pedig átvitelre kerülnek a 2-C-1. függelékbe. A 2-C-1. és a 2-C-2. függeléket ezért a megállaodás 2-C mellékletének 9. cikkével összhangban aktualizálni kell. Ez az aktualizálás növelni fogja a jogbiztonságot a gazdasági szereplők számára a Felek közötti preferenciális kereskedelmi kapcsolatok szabályozási kerete tekintetében.
                  
               
                     (4)
                  
                  
                     A megállapodás 23.2. cikkének (3) bekezdése és (4) albekezdésének b) pontja értelmében a vegyes bizottság a Felek vonatkozó belső jogi eljárásainak megfelelően határozatokat fogadhat el a megállapodás 2-C. melléklete 2-C-1. és 2-C-2. függelékének módosításáról.
                  
               
                     (5)
                  
                  
                     Helyénvaló meghatározni a vegyes bizottságban az Unió nevében képviselendő álláspontot, mivel a vegyes bizottság tervezett határozata kötelező erejű lesz az Unióra nézve.
                  
               
                     (6)
                  
                  
                     Az Unió vegyes bizottságon belüli álláspontjának ezért a vegyes bizottság csatolt határozattervezetén kell alapulnia,
                  
               ELFOGADTA EZT A HATÁROZATOT:
         
            1. cikk
            Az egyrészről az Európai Unió és Japán közötti gazdasági partnerségi megállapodással létrehozott vegyes bizottságban a 2-C. melléklet 2-C-1. és 2-C-2. függelékének módosításával kapcsolatban az Európai Unió nevében képviselendő álláspontot a vegyes bizottság határozattervezetére kell alapozni (2).
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. november 20-án.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 330., 2018.12.27., 3. o.
         
         
            (2)  Lásd az ST 12431/20 dokumentumot a http://register.consilium.europa.eu oldalon.